**NACIONALINĖ ŠVIETIMO AGENTŪRA**

KAUNO R. ZAPYŠKIO PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2023-06-07 Nr. A-74

Vilnius

**ĮVADAS**

**Vizito laikas** – 2023 m. gegužės 15–17 d.

**Išorinio vertinimo tikslas** – įvertinti kokybės krepšelį gavusios mokyklos padarytą pažangą.

Kauno r. Zapyškio pagrindinės mokyklos(toliau – mokykla) teminis išorinis vertinimas atliktas vadovaujantis Mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašu, patvirtintu Lietuvos Respublikos švietimo, mokslo ir sporto ministro 2021 m. liepos 22  d. įsakymu Nr. V-1321 „Dėl Mokyklų, siekiančių gauti kokybės krepšelį, skirtą mokinių ugdymo pasiekimams gerinti, sąrašo patvirtinimo“, Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Lietuvos Respublikos švietimo, mokslo ir sporto ministro 2023  m. sausio 4 d. įsakymu Nr. V-15 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2023 metų I pusmetį, vertinimo temos, klausimų ir rodiklių nustatymo“, Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007  m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“.

Vertinant mokyklos padarytą pažangą analizuoti šie dokumentai ir šaltiniai: Nacionalinių mokinių pasiekimų patikrinimų (toliau – NMPP), Pagrindinio ugdymo pasiekimų patikrinimų (toliau – PUPP) 2021 ir 2022 m. rezultatai, 2020–2021 ir 2021–2022 m. m. mokinių pasiekimų ir pažangos suvestinės, Švietimo valdymo informacinėje sistemoje (toliau – ŠVIS) kaupiami duomenys (ir būtinųjų stebėsenos rodiklių reikšmės), mokyklos interneto svetainėje skelbiama informacija, 2022 m. veiklos tobulinimo planas (toliau – MVTP), 2022 m. tarpinė mokyklos veiklos tobulinimo plano įgyvendinimo ataskaita, 2020, 2021 ir 2022 m. mokyklos veiklos kokybės įsivertinimo rezultatai (ir ataskaita), mokyklos 2021 ir 2022 m. veiklos ataskaitos, 2023–2027 m. strateginis (toliau – SP), 2022, 2023 metų veiklos ir 2022–2023 m. m. ugdymo planas (toliau – UP), mokomųjų dalykų ilgalaikiai planai, klasių vadovų planai, mokytojų savianalizės anketos, Mokytojų, Metodinės tarybos ir Vaiko gerovės komisijos (toliau – VGK) nutarimai, 2019 m. mokyklos veiklos visuminio išorinio vertinimo ataskaita.

Priimant vertinimo sprendimus remtasi per vizitą vykusių vertintojų su mokyklos vadovais, mokytojais (atstovaujančiais „Kokybės krepšelio“ darbo grupei, Metodinei tarybai, Vaiko gerovės komisijai ir Veiklos kokybės įsivertinimo grupei), Mokyklos taryba, mokinių atstovais pokalbių informacija, vertinimo metu stebėtų 32 (vertinta 32; N=32; visos stebėtos veiklos nebuvo kviestinės) ugdomųjų veiklų (pamokų ir kitų veiklų) duomenimis, mokyklos vidaus ir išorės erdvių stebėjimu, jų funkcionalumo ir panaudojimo įvertinimu.

**1. MOKYKLOS KONTEKSTAS**

Kauno r. Zapyškio pagrindinė mokyklaįgyvendina ikimokyklinio, priešmokyklinio, pradinio ir pagrindinio ugdymo programas. Mokykla turi skyrių – Kauno r. Zapyškio pagrindinės mokyklos Kačerginės vaikų sanatorijos „Žibutė“ skyrių, teminio vertinimo metu jo veikla nebuvo vertinta, kadangi nėra susijusi su įgyvendinamu MVTP. Zapyškio pagrindinės mokyklos mokinių skaičius, kartu ir komplektų skaičius, pastaruosius trejus mokslo metus yra didėjantis: 2020-09-01 – 229 (12 komplektų), 2021-09-01 – 251 (14 komplektų), 2022-09-01 – 285 (16 komplektų), iš jų 18 – atvykę iš Ukrainos. 140  mokinių yra pavežami, iš jų 69 (49,29 proc.) – ne į artimiausią mokyklą. Mokykloje sudaromos geros sąlygos įtraukiajam ugdymui: mokiniai priimami vadovaujantis Mokinių priėmimo į Kauno r. Zapyškio pagrindinę mokyklą tvarkos aprašu ir numatyta, kad priimant mokinius, gyvenančius mokyklai nepriskirtoje aptarnavimo teritorijoje, pirmumo teise priimami mokiniai, dėl įgytų ar įgimtų sutrikimų turintys specialiųjų ugdymosi poreikių. Specialiųjų ugdymosi poreikių turinčių mokinių skaičius mokykloje pastaraisiais metais padidėjo – nuo 64 2020–2021 m. m. iki 81 2022–2023 m. m., didėjo ir didelių specialiųjų ugdymosi poreikių turinčiųjų skaičius: nuo 8 2020–2021 m. m. iki 13 2022–2023 m. m., tai patvirtina MVTP pasirinktos krypties – ugdymo turinio diferencijavimo ir individualizavimo – prasmingumą. Mokykloje dirba 26 mokytojai (1 mokytojas be kategorijos, 5 mokytojai, 12 vyr. mokytojų, 14 mokytojų metodininkų), 5 pagalbą mokiniui teikiantys specialistai: vyr. socialinis pedagogas 1,0, logopedas 0,25 ir vyr. logopedas 1,50, specialusis pedagogas-logopedas 1,25, psichologas 1,0 etatinės pareigybės.

Beveik visi ŠVIS pateikiami rodikliai pastaruosius trejus mokslo metus statistiškai nereikšmingai skiriasi nuo Kauno r. savivaldybės ir šalies vidurkių ir nėra vertinami kaip rizikingi veiksniai. Išsiskiria mokinių, padariusių pažangą per vienerius mokslo metus (2020–2021 m. m.) mokantis lietuvių kalbos, dalis – 79,61 proc., kuri yra pastebimai didesnė nei savivaldybės (45,77 proc.) ir šalies (48,85 proc.) ir pastaruosius trejus metus turi gerėjimo tendenciją; neformaliojo vaikų švietimo veiklose, organizuojamose mokykloje ir kitų švietimo teikėjų, dalyvaujančių mokinių dalis (95,49 proc.), ji taip pat didesnė nei savivaldybės (72,11 proc.) ir šalies (68,74 proc.) bei didesnis nei šalies (0,81) ir savivaldybės (0,83) švietimo pagalbos specialistų, tenkančių 100 mokinių, skaičius – 1,47.

Nuosekliai gerėja ugdymo(si) proceso sąlygos: 2022 m. išsiplėtė mokyklos erdvės – įgyvendinant valdžios ir privačios subjektų partnerystės projektą „Švietimo, sporto, laisvalaikio ir sveikatingumo paslaugų didinimas Kauno rajono savivaldybėje“ pastatytas Zapyškio pagrindinės mokyklos priestatas: įrengta sporto salė, technologijų, socialinio pedagogo, psichologo, logopedo, spec. pedagogo kabinetai. Dalyvaujant „Kokybės krepšelio“ (toliau – KK) projekte atnaujinta kompiuterinė technika, kuri paveikiai panaudojama diferencijuojant ir individualizuojant ugdymo turinį.

Mokyklos direktoriaus 2022 m. veiklos ataskaitą mokyklos savininkas – Kauno rajono savivaldybė – įvertino labai gerai. 2022 m. buvo numatytos keturios užduotys (*vykdyti Kauno rajono savivaldybės pasirengimo įtraukiojo ugdymo įgyvendinimui 2022–2024 metų priemonių planą; telkti mokyklos bendruomenę veikti kartu, siekiant mokinių pažangos; vykdyti Kauno r. Zapyškio pagrindinės mokyklos „Kokybės krepšelio“ projekto veiklos tobulinimo planą; puoselėti savitą mokyklos kultūrą ir kultūrinius mainus su kaimyninėmis mokyklomis*), vertinant pagal numatytus rodiklius galima teigti, kad užduotys įvykdytos. Vykdant minėtas užduotis buvo organizuotos įvairios veiklos, dalis jų yra susijusios su MVTP: mokinių pasiekimų gerinimu (pozityviosios komunikacijos iniciatyvos, profesiniai dialogai, kurių metu analizuojami mokinių pasiekimai, priimami konkretūs sprendimai dėl mokinių ugdymosi rezultatų gerinimo), personalo kompetencijų stiprinimu (tobulinamos darbuotojų kompetencijos ugdyti įvairių ugdymosi poreikių turinčius vaikus), ugdymo aplinkos gerinimu (mokymo(si) priemonių specialiųjų ugdymosi poreikių turintiems (toliau – SUP) mokiniams, kompiuterinės technikos įsigijimas) ir ugdymo proceso tobulinimu (panaudojant įsigytą kompiuterinę techniką sudarytos galimybes mokiniams mokytis pagal savo gebėjimus ir poreikius). 2023 m. numatytos keturios užduotys: *pasirengti diegti atnaujintas bendrąsias programas 1, 3, 5, 7, 9 klasėse; rengtis įtraukiojo ugdymo įgyvendinimui; gerinti mokinių mokymosi pasiekimus*. Trečiosios užduoties planuojamas rezultatas yra tiesiogiai susijęs su MVTP veiklų tęstinumu – *vykdyti Kauno r. Zapyškio pagrindinės mokyklos „Kokybės krepšelio“ projekto veiklos tobulinimo planą ir užtikrinti veiklų, lemiančių mokinių pažangą ir pasiekimus, tęstinumą*. Vertintojai pastebi, kad formuluojant veiklos užduotis būtų tikslinga labiau išgryninti paties vadovo asmeninį indėlį organizuojant ir tobulinant mokyklos veiklą.

KK projektas yra mokyklos iniciatyva, jai pritarė Kauno r. savivaldybės administracijos Kultūros, švietimo ir sporto skyrius. Skyriaus suinteresuotumas mokyklos veiklos kokybe realizuojamas per mokyklos kuratoriaus veiklą – konsultavimą įprastais veiklos klausimais (veiklos ir ugdymo planų rengimo ir įgyvendinimo, pedagogų kompetencijų stiprinimo), aktualių pokyčių inicijavimą įtraukiant mokyklą į projektinę veiklą, užtikrinant finansinį stabilumą – mokykla neturi įsiskolinimų. Skyriaus ir mokyklos bendradarbiavimas realizuojamas per bendras veiklas, padedančias gerinti ugdymo(si) kokybę: įgyvendinant tęstines projekto „Lyderių laikas 3“ veiklas ir plėtojant pozityviąją komunikaciją, įtraukiant mokyklos direktorių ir pavaduotoją ugdymui, mokyklos mokytojus į rajono metodinę veiklą. Mokyklos direktorius priklauso rajono lygmens darbo grupėms, sprendžiančioms aktualius švietimo klausimus (mokyklų tinklas, ugdymosi erdvių kūrimo ir atnaujinimo programos). Nacionalinės švietimo agentūros direktoriaus 2021 m. balandžio 16 d. įsakymu Nr. VK-205 mokyklos direktorius yra įtrauktas į švietimo įstaigų vadovų mentorių sąrašą ir teikia pagalbą kolegoms. Pavaduotoja ugdymui vadovauja Kauno r. pavaduotojų ugdymui strateginei grupei, kuri koordinuoja pavaduotojų kompetencijų stiprinimą, patirties sklaidą, pamokų rajono mokyklose stebėjimą. Šie faktai leidžia teigti, kad skyriaus ir mokyklų partnerystei būdinga bendra vizija ir jos sąlygotas veiklų suderinamumas, nuoseklus praktikos tobulinimas, sudarant sąlygas švietimo bendruomenės narių (skyriaus darbuotojų, mokyklų vadovų, mokytojų) lyderystei.

Vertintojai dėkoja Kauno r. Zapyškio pagrindinės mokyklosvadovams, mokytojams, mokiniams ir jų tėvams už geranorišką, konstruktyvų bendravimą, bendradarbiavimą.

**2. MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO STIPRIEJI IR TOBULINTINI ASPEKTAI**

**Stiprieji mokyklos veiklos aspektai**

1. Mokytojų ir mokyklos vadovų lyderystė mokymuisi padeda įgyvendinti pozityvius ugdymo(si) pokyčius (*3.2. Lyderystė mokymuisi, 4 lygis*).
2. Mokytojai domisi naujovėmis ir siekia dirbti kuo geriau(*3.7. Pozityvus profesionalumas, 4  lygis*).
3. Mokymas(is) organizuojamas atsižvelgiant į mokinių skirtybes (*2.1.* *Diferencijavimas, individualizavimas, suasmeninimas, 3 lygis*).
4. Mokymosi būdų, formų ir užduočių įvairovė pamokose ir kitose veiklose skatina mokinių pažangą (*2.1. Įvairovė, 4 lygis*).
5. Priemonių įvairovė ir tikslingas naudojimas įtraukia mokinius į mokymąsi (*3.1. Optimalus išteklių paskirstymas, 4 lygis*).

**Tobulintini mokyklos veiklos aspektai**

1. Aiškių vertinimo kriterijų numatymas ir jų panaudojimas skatinant kiekvieną mokinį siekti asmeninės pažangos (*1.1. Pasiekimų ir pažangos pagrįstumas, 2 lygis*).
2. Asmeninės pažangos planavimas ir pamatavimas pamokoje (*1.1. Stebėsenos sistemingumas, 3  lygis*)*.*

**3. ĮSIVERTINIMO VEIKSMINGUMO MOKYKLOS PAŽANGAI VERTINIMAS**

Mokyklos veiklos kokybės įsivertinimo veiksmingumas vertinamas kaip tinkamas. Veiklos kokybės įsivertinimo grupė (toliau – VKĮG) prisiima atsakomybę už įsivertinimo proceso planavimą ir organizavimą bei gautų duomenų panaudojimą priimant sprendimus dėl veiklos tobulinimo. Vertintojai pastebėjo, kad veiklos kokybės įsivertinimas yra viena iš vadybos ciklo dalių, šis procesas padeda susitarti dėl kokybės (kuriamos 2 ir 4 lygio iliustracijos, t. y., konkretinami rodiklio detaliajame aprašyme nurodyti kokybės požymiai atsižvelgiant į mokyklos kontekstą, šie susitarimai aptariami Metodinėje taryboje). Numatomi kiekybiniai siekiamo rezultato rodikliai (procentais), skirtingi duomenų rinkimo šaltiniai: administracijos stebėtos pamokos, apklausų rezultatų analizė. Minėti principai pritaikyti ir kuriant MVTP. Įsivertinimas atliekamas skirtingais būdais (platusis, teminis, iškilusios mokykloje problemos analizė), tai padeda lanksčiai atpažinti veiklos problemas. VKĮG apklausia skirtingas mokyklos bendruomenės grupes: mokinius, jų tėvus, mokytojus, visų grupių grįžusių klausimų kvota yra virš 90,0 proc., tai patvirtina, kad mokyklos bendruomenė veikia kartu siekdama susitartos kokybės.

2022 m. vykdytas teminis veiklos įsivertinimas, tirtas „Mokinių mokymosi organizavimas“ – toks pasirinkimas atliepė 2019 m. vykusio visuminio išorinio vertinimo išvadas ir padėjo pasirinkti veiklos tobulinimo kryptis dalyvaujant KK projekte. MVTP numatytų veiklų pažangą padeda stebėti ir sistemingai vykstantis mokytojų įsivertinimas: kasmet rengiami pedagoginių darbuotojų į(si)vertinamieji pokalbiai pagal susitartą klausimyną, kuriame aptariami mokinių pasiekimai; darbas grupėse, metodinė veikla; organizuoti renginiai, projektinė veikla; kvalifikacijos tobulinimas; darbuotojo įsivertinimas (stipriosios sritys; tobulintinos sritys); tikslai, planuojami rezultatai ateinančiais mokslo metais (mokinių pasiekimai; metodinė veikla; planuojami renginiai, projektinė veikla; kvalifikacijos tobulinimas). Mokyklos taikomas įsivertinimo modelis veiklai suteikia kryptingumo. Įsivertinimo veiksmingumą dar labiau padidintų visų pedagogų įtraukimas į įsivertinimo duomenų analizę ir interpretavimą, didesnių skirtumų tarp respondentų grupių atsakymų analizavimas.

**4. MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO VERTINIMAS**

Mokyklos MVTP yra įgyvendinamas antrus metus (nuo 2022 m.), jis integruoja ankstesnių veiklų tęstinumą (projektų „Matematikos pasiekimų gerinimas“, „IT pradiniame ugdyme“ iniciatyvas), parengtas naudojantis duomenimis (diferencijavimas ir individualizavimas atėjo iš 2019 m. mokykloje vykusio visuminio išorinio vertinimo kaip tobulintinas aspektas, iš mokyklos 2021 ir 2022 m. įsivertinimo), atitinka mokyklos kontekstą – poreikį atnaujinti kompiuterinę įrangą ir skaitmenines priemones. Planas yra labai koncentruotas, toks mokyklos pasirinkimas padeda užtikrinti pažangos kryptingumą ir veiklos tvarumą. Vertintojai priėjo prie išvados, kad pažanga daroma visose trijose veiklos srityse: 1. Rezultatai, 2. Ugdymas(is) ir mokinių patirtys, 3. Lyderystė ir vadyba. Atsižvelgiant į tai, kad mokykla daugumą veiklų įgyvendina laiku ir tinkamai, galima daryti prielaidą, kad baigiantis KK projektui numatyti rezultatai turėtų būti pasiekti. Mokyklos pažangai (*1.1. Mokyklos pasiekimai ir pažanga, 3 lygis*) galimybes sudaro mokyklos perspektyva ir bendruomenės susitarimai (*3.1. Perspektyva ir bendruomenės susitarimai*, *4 lygis*), lyderystė (*3.2. Lyderystė, 4 lygis*), tinklaveikos atvirumas ir prasmingumas (*3.6. Mokyklos tinklaveika*, *4 lygis*), pedagogų kompetencija (*3.7. Kompetencija*, *4 lygis*) ir profesinis augimas (*3.8. Nuolatinis profesinis tobulėjimas, 3 lygis*), ypač – stipriaisiais veiklos aspektais pripažinta mokytojų ir mokyklos vadovų lyderystė mokymuisi (*3.2. Lyderystė mokymuisi, 4  lygis*), mokytojų domėjimasis naujovėmis ir siekis dirbti kuo geriau(*3.7. Pozityvus profesionalumas, 4 lygis*).

Stebėtų pamokų analizė leido atpažinti stipriuosius mokyklos veiklos aspektus pamokose: mokykla padariusi pažangą tobulindama mokymos(si) organizavimą atsižvelgiant į mokinių skirtybes (*2.1.* *Diferencijavimas, individualizavimas, suasmeninimas, 3 lygis*), mokymosi būdų, formų ir užduočių įvairovę (*2.1. Įvairovė, 4 lygis*), taip pat – priemonių įvairovę ir tikslingą jų naudojimą (*3.1. Optimalus išteklių paskirstymas, 4 lygis*). Siekiant geresnių pasiekimų ir pažangos būtų tikslinga optimaliau išnaudoti aiškių vertinimo kriterijų numatymo ir jų panaudojimo skatinant kiekvieną mokinį siekti asmeninės pažangos (*1.1. Pasiekimų ir pažangos pagrįstumas, 2 lygis*) bei asmeninės pažangos planavimo ir pamatavimo pamokoje (*1.1. Stebėsenos sistemingumas, 3 lygis*)galimybes*.*

Kai kurie mokyklos veiklos aspektai (*3.3. Mokyklos savivalda ir 3.5. Bendradarbiavimas su tėvais, globėjais*) tiesiogiai su MVTP veiklomis mažai siejami arba nesiejami, todėl ataskaitoje nėra išsamiai aprašomi.

**4.1. Kaip mokykla įgyvendina mokyklos veiklos tobulinimo planą?**

**4.1.1. Mokyklos veiklos tobulinimo planas**

MVTP pagal KK projektą suderintas su Kauno rajono savivaldybės administracijos direktoriumi bei Nacionaline švietimo agentūra, patvirtintas mokyklos direktoriaus 2022-02-03 įsakymu Nr. V-9, o patikslintas planas – 2022-09-09 įsakymu Nr. V-75. MVTP tikslas ir uždaviniai dera su mokyklos įsivertinimo duomenimis, 2019-12-10 mokyklos veiklos visuminio išorinio vertinimo ataskaita Nr. A-9, 2023–2027 m. strateginiu ir 2022 m. veiklos planais. MVTP tikslas – *gerinti mokinių pasiekimus, naudojant IT*; 1 uždavinys – *tobulinti pedagogų kompetencijas diferencijuoti ir individualizuoti ugdymo turinį, naudojant IT*; 2 uždavinys – *padidinti mokinių galimybes mokytis pagal savo gebėjimus ir poreikius teikiant pagalbą*. Plano tikslas ir uždaviniai numatyti atsižvelgiant į 2019 m. mokyklos veiklos visuminio išorinio vertinimo metu nustatytus tobulintinus aspektus. 77 724,00 Eur KK dotacija racionaliai paskirstyta veiklų, galinčių turėti poveikį mokinių pažangai ir pasiekimams, organizavimui ir priemonių įsigijimui. Planuojamos veiklos sudaro sąlygas subalansuotai mokyklos plėtrai, t. y. apima skirtingas veiklos perspektyvas: **kliento / mokinio** (daugės mokinių, pasiekiančių pagrindinį ir aukštesnįjį pasiekimų lygį), **organizacinę** (mokytojų mentorystė ir profesiniai dialogai; skirtingo sudėtingumo užduotys mokiniams), **paramos** (naujos kompiuterinės technikos įsigijimas; leidinio „Diferencijavimas ir individualizavimas lietuvių k., užsienio k., matematikos, socialinių ir gamtamokslinių dalykų pamokose, naudojant IT“ rengimas ir naudojimas), **mokymosi** (mokytojų kompetencijos stiprinimas). Veiklų įgyvendinimas detalizuojamas planuojant mokyklos veiklą: metų, mėnesio, Mokyklos tarybos, metodikos grupių veiklos planuose vadovaujamasi MVTP. Mokykloje laikomasi veiklų įgyvendinimo terminų.

 **4.1.2. Mokyklos veiklos tobulinimo plano / planų įgyvendinimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 3 lygis | Mokyklos pasiekimai ir pažanga yra geri, rezultatyvumas vertinamas kaip potencialus:* MVTP ir tarpinėje MVTP įgyvendinimo ataskaitoje suformuluotas tikslas gerinti mokinių ugdymo ir mokymosi kokybę siejamas su mokyklos SP fiksuotu tobulinimo prioritetu išlaikyti ne žemesnius nei 2020–2021 m. m. mokinių ugdymosi pasiekimus ir tai padeda nuosekliai siekti mokinių ugdymo(si) pažangos;
* 4 kl. mokinių dalis pasiekimų yra geresni nei savivaldybės ir šalies: 2021 m. matematikos NMPP 4 kl. surinktų taškų vidurkis (30,5) yra didesnis už Kauno r. savivaldybės (27) ir šalies (27); 2022 m. matematikos rezultato procentais vidurkis (65,6) taip pat yra didesnis už Kauno r. savivaldybės (64,5) ir už šalies (63,3); 2022 m. skaitymo rezultato procentais vidurkis (57,3) yra didesnis už šalies (54,6);
* 8 kl. mokinių NMPP skaitymo rezultatai ir 2021, ir 2022 m. buvo geresni nei savivaldybės ir šalies: 2021 m. rezultato procentais vidurkis (80,6) buvo 6,1 didesnis už savivaldybės (74,5) ir 7,7 už šalies (72,9) vidurkį; 2022 m. rezultato procentais vidurkis (72,4) 1,7 didesnis už savivaldybės (70,7) ir 6,2 didesnis už šalies (66,2) vidurkį; nors mokyklos matematikos rezultato procentais vidurkis 2022 m. (42,1) yra žemesnis už 2021 m. rezultatą (78,0), tačiau 1,1 yra didesnis už šalies vidurkį (41,0);
* geri 2022 m. PUPP rezultatai: lietuvių kalbos ir literatūros taškų procentais vidurkis (59,6) yra 2,6 didesnis už savivaldybės (57,0) ir 3,8 didesnis už didesnis už šalies (55,8) vidurkį; matematikos taškų procentais vidurkis (37,6) yra 0,8 didesnis už šalies vidurkį (36,8);
* pokalbiuose su mokiniais ir jų tėvais buvo akcentuojama, kad KK projekte numatytos priemonės (atnaujintas vienas informacinių technologijų (toliau – IT) kabinetas ir vienas įrengtas naujai, organizuojamos individualios konsultacijos 5–10 kl. mokiniams, sudarytas palankus tvarkaraštis naudotis IT kabinetais kalbų, gamtos ir socialinių mokslų pamokose, kūrybiškumo ugdymas) bei kitos mokyklos veiklos (dalyvavimas įvairiuose konkursuose ir olimpiadose, meninis ugdymas, sportinis lavinimas ir kt.) gerina ugdymo kokybę ir padeda paveikiai siekti kiekvieno mokinio asmeninės ūgties.

Išanalizavę minėtus duomenis vertintojai priėjo prie išvados, kad MVTP veiklų įgyvendinimas padeda siekti numatyto tikslo – gerinti mokinių mokymosi pasiekimus ir mokyklos pasiekimai ir pažanga, kartu ir rezultatyvumas, yra tinkami.  |
| 2.1.Ugdymasis ir mokinių patirtys, 3 lygis | Įvertinus ugdymo proceso kokybės gerinimo siekius, numatytus įgyvendinti KK projekte, ir vertintojų stebėtų pamokų kokybę, ugdymasis ir mokinių patirtys vertinami gerai, diferencijavimas, individualizavimas, suasmeninimas bei labai gerai įvertinta įvairovė yra stiprieji veiklos aspektai:* diferencijavimas, individualizavimas, suasmeninimas pamokose 2019 m. visuminiame išoriniame vertinime priskirtas prie tobulintinų aspektų, todėl mokykla MVTP pirmajame uždavinyje numatė individualizuoti ir diferencijuoti ugdymą taikant IT, atsižvelgiant į mokinių mokymosi poreikius. Šis faktas leidžia teigti, kad mokyklos vadovai ir mokytojai atpažįsta tobulintinus veiklos aspektus, planuoja aktualius pokyčius ir tai sudaro galimybes siekti geresnės ugdymo kokybės;
* MVTP numatyti k*valifikacijos tobulinimo seminarai pamokos organizavimui tobulinti*, todėl mokytojams organizuotas seminaras „Diferencijavimas ir individualizavimas pamokose, naudojant IT“. Mokytojai patobulino didaktikos žinias, kurias, kaip vertintojai galėjo stebėti pamokose, sistemingai taiko praktikoje;
* stebėtų pamokų protokolų analizė rodo, kad užduotys diferencijuotos 84,3 proc. stebėtų pamokų (27). 46,8 proc. pamokų (15) diferencijavimas išskirtas kaip stiprusis pamokos aspektas. Paveikus užduočių diferencijavimas, pateikiant skirtingo sudėtingumo lygmenų užduotis, leidžiant savivaldžiai pasirinkti užduoties atlikimo tempą ir būdą, fiksuotas 5b, 8 kl. anglų kalbos, 8, 5b, 3 kl. matematikos pamokose ir 4b kl. matematikos konsultacijoje. Diferencijavimas, individualizavimas, suasmeninimas tikslingai atliepė skirtingų poreikių mokinių gebėjimus ir pažangos siekius 6b, 5a, 10 kl. lietuvių k. ir literatūros, 7b kl. IT, 6a kl. istorijos, geografijos pamokose;
* mokytojai pokalbiuose teigė, kad gabių mokinių ugdymas ryškiausiai atsiskleidžia olimpiadose, konkursuose, projektuose. Gabūs mokiniai atpažįstami pasikliaujant mokytojo dalykininko kompetencija – bendri gabių mokinių atpažinimo kriterijai nėra aptarti. Dažniausiai gabesnieji mokiniai pasitelkiami teikti pagalbą silpnesniesiems, atliekant užduotis *Eduka* ir *Ema* pratybose. Tikslinga užduotis gabiesiems buvo skirta 3 kl. ir 5b kl. matematikos pamokose.

Ugdymosi integralumas mokykloje tinkamas:* pokalbiuose su mokytojais ir mokiniais, atsitiktine tvarka peržvelgus ilgalaikius planus ir įrašus *Tamo* dienyne paaiškėjo, kad mokytojai planuoja bent po vieną integruotą pamoką. 2022–2023 m. m. II pusmetį organizuotos 5 integruotos pamokos: 4 kl. lietuvių k. ir IT, 7 kl. lietuvių k. ir literatūros ir muzikos, 7b kl. lietuvių kalbos ir literatūros ir anglų kalbos, 8 kl. lietuvių kalbos ir literatūros ir istorijos, 9 ir 10 kl. geografijos ir chemijos;
* tikslinga vidinė integracija, įtraukianti mokinius į aktyvią praktinę / kūrybinę veiklą, ugdanti kritinį mąstymą bei problemų sprendimo gebėjimus, stiprinanti mokinių mokymosi motyvaciją, stebėta 9 kl. IT, 7b kl. rusų kalbos, 1b kl. pasaulio pažinimo pamokose ir 5b kl. specialiosiose pratybose;
* KK projekto lėšomis įsigytos skaitmeninės priemonės pagerino sąlygas mokiniams formuotis tiriamojo ir kūrybinio darbo įgūdžius, ugdytis skaitmenines kompetencijas, o mokytojams – užtikrinti integralumo, kaip paveikios veiklos, tvarumą. Ryšys su šių dienų aktualijomis panaudojant IT buvo stebėtas 5b kl. anglų kalbos ir 6b kl. istorijos pamokose ir įvardintas mokytojams, kaip stiprusis pamokos aspektas.

Įvairovė vertinama kaip veiksminga ir yra stiprusis mokyklos veiklos aspektas:* stebėtose pamokose „Mokymosi patirtys“ 31,24 proc. (10 pamokų) vertinama labai gerai ir 59,38 proc. (19) vertinama gerai. 3 stebėtos pamokos (9,38 proc.) vyko tradicinėje mokymo paradigmoje. Taikyti tradiciniai metodai (demonstravimas, aiškinimas, darbas su vadovėliu, pratybomis) atitiko dalies mokinių poreikius ir galimybes, pamokose trūko aktyvios veiklos, mokymosi medžiagos kartojimo būdas klausimų pagalba menkai ugdė mokinių kritinį mąstymą, fiksuotas vienakryptis, mokinių smalsumo, asmenybės augimo neskatinantis informacijos perteikimas iš mokytojo mokiniui. Vertintojai pastebi, kad mokykla padariusi didelę pažangą lyginant su 2019 m. visuminio išorinio vertinimo rezultatais – ankstesniame vertinime nustatyta, kad tradicinės mokymo paradigmos pamokų procentinė dalis buvo 55,56 proc.;
* 20 (62,50 proc.) stebėtų pamokų vyko sąveikos paradigmoje (2019 m. – 40,74 proc.). Mokytojai derino visos klasės mokymą su individualiu mokymusi, drąsino mokytis ne tik iš sėkmių, bet ir iš klaidų, todėl daugelis mokinių aktyviai įsitraukė į veiklą, sudarytos tinkamos sąlygos savivaldžiam mokymuisi. Tai stebėta 3, 8 kl. matematikos, 9 kl. IT, 7b kl. anglų kalbos ir kt. pamokose;
* 9 (28,13 proc.) pamokos vyko mokymosi paradigmoje (2019 m. – 3,7 proc.), pvz., 5a, 6b, 10 kl. lietuvių kalbos ir literatūros, 5b, 8 kl. anglų kalbos, 5b kl. matematikos, 7b kl. IT pamokose. Mokiniai gebėjo mokytis bendradarbiaudami įvairios sudėties ir dydžio grupėse, padėjo vieni kitiems, gebėjo viešai išsakyti mintis ir išklausyti kitus, klausti, diskutuoti, drauge, ieškoti informacijos įvairiuose šaltiniuose, įsivertinti naudodami *Kahoot*, *Mentimeter* ir kitas skaitmenines programėles;
* KK projekto lėšomis įsigytos skaitmeninės mokymo priemonės buvo tinkamai naudotos 93,0 proc. stebėtų pamokų. Pokalbyje su Mokinių taryba mokiniai kalbėjo, kad naudojant IT pamokos tapo aktyvesnės, įtraukiančios į veiklas, skatinančios motyvaciją, suteikiančios užduočių ir atlikimo būdų pasirinkimo galimybę.

Klasės valdymas organizuojant ugdymą(si) pagarbioje, saugioje aplinkoje yra tinkamas.Mokykloje vizito metu stebėti pagarbūs ir kultūringi bendruomenės santykiai, laikytasi sutartų mokymosi organizavimo taisyklių ir darbo ritmo, padedančio tinkamai siekti ugdymo(si) tikslų: * daugumoje (81,0 proc.) stebėtų pamokų fiksuotas palankus mokymuisi klasės valdymas, susitarimų dėl tvarkos ir elgesio taisyklių laikymasis, pageidaujamo elgesio skatinimas bei tinkamas emocinis mikroklimatas;
* 15,63 proc. stebėtų pamokų vertintojai fiksavo mokinių vėlavimą, todėl mokytojams reikėjo pakartoti uždavinį, skiriamas veiklas;
* pokalbyje su Mokinių taryba mokiniai teigė, kad santykiai su dauguma mokytojų yra geri ir pagarbūs. Stebėtose pamokose vertinimo aspektas „Siekiama drausmę ir tvarką palaikyti sutelkiant mokinių dėmesį į jiems prasmingą veiklą, mokymąsi“ įvertintas kaip stiprioji veikla 5 (15,62 proc.) stebėtose pamokose: 9 kl. IT, 3 kl. matematikos, 4b kl. lietuvių kalbos, 5b kl. lietuvių kalbos ir literatūros pamokose bei 6a ir 7a kl. specialiųjų pratybų užsiėmime.

Vertintojai konstatuoja, kad panaudojant KK projekto lėšas mokykloje pagerėjo ugdymosi organizavimas ir jis vertinamas kaip paveikus.  |
| 3.1. Perspektyva ir bendruomenės susitarimai, 4 lygis | Perspektyva ir bendruomenės susitarimai bei optimalus išteklių paskirstymas dalyvaujant KK projekte yra veiksmingi, be to, priemonių įvairovė ir kryptingas jų naudojimas laikomas stipriuoju mokyklos veiklos aspektu:* 2019 m. visuminio išorinio vertinimo metu optimalus išteklių paskirstymas ir aplinkų estetiškumas buvo įvertintas kaip stiprusis mokyklos veiklos aspektas. 2022 m. situacija dar pagerinta pabaigus statyti ir įrengti Zapyškio pagrindinės mokyklos priestatą. 2022–2023 m. m. dirba visų mokomųjų dalykų specialistai, pakanka pagalbos mokiniui specialistų. Materialiniai ir žmogiškieji ištekliai tenkina mokyklos bendruomenės poreikius;
* iš KK projekto lėšų įrengtos 2 IT klasės – 50 darbo vietų mokiniams ir 2 darbo vietos mokytojams. IT įranga (34 kompiuteriai ir 16 monitorių mokiniams, 2 interaktyvūs ekranai) tikslingai naudojama pamokose individualizuojant, diferencijuojant ugdymo turinį: stebėtose pamokose ugdymo aplinkų vertinimo vidurkis – 3,53, moda (dažniausias vertinimas) – 4. Ugdymo aplinkos labai gerai vertintos 19 (59,38 proc.), gerai – 11 (34,36 proc.), patenkinamai – 2 (6,26 proc.) pamokose;
* optimalus įvairių mokymosi išteklių naudojimas (informacijos paieškai, vaizdumui, įsivertinimui, darbų demonstravimui, užduočių elektroninėse pratybose *Eduka*, *Ema* ir įvairiose programėlėse atlikimui) kaip stiprusis aspektas fiksuotas 68,75 proc., kaip tobulintinas – 9,37 proc. stebėtų pamokų;
* visuose mokyklos aukštuose įrengtos mobilios poilsio zonos, aprūpintos minkštasuoliais, sėdmaišiais, stalais ir suoliukais. Čia pertraukų metu mokiniai gali pailsėti, turiningai praleisti laisvalaikį, bendrauti su bendraamžiais, paskaityti knygą ar atlikti namų darbus. Mokyklos erdvėse demonstruojami mokyklos mokinių kūrybiniai darbai, sportiniai laimėjimai ir kiti pasiekimai sukuria estetiškumo įspūdį ir skatina mokinius kurti mokyklos aplinkas drauge ei jas tausoti.

Apibendrinus vertintojų surinktus ir išanalizuotus duomenis, pastebėta, kad kryptingas mokyklos aprūpinimas turimais ir KK lėšomis įsigytais ištekliais, sudaro veiksmingas darbo sąlygas mokytojams ir sukuria išskirtines galimybes įvairių poreikių mokinių asmeninei pažangai. |
| 3.8. Nuolatinis profesinis tobulėjimas, 3 lygis | MVTP numatytas nuolatinis profesinistobulėjimas, o kartu ir atkaklumas bei nuoseklumas yra tinkami:* mokyklos mokytojai pasinaudoja KK lėšomis ir kitomis galimybėmis mokytis: dalyvauja seminaruose, nuotoliniuose mokymuose, bendradarbiauja tarpusavyje. Bendri profesinio tobulinimo renginiai planuojami pagal KK projekto uždavinius, veiklos kokybės įsivertinimo rezultatus, mokytojai individualiai renkasi mokymąsi saviugdai aktualiomis temomis, savianalizės anketose ir į(si)vertinamuosiuose pokalbiuose įsivertinę praėjusių mokslo metų veiklą;
* įgyvendindami KK projekto veiklas, mokytojai tobulina virtualių ugdymo aplinkų bei skaitmeninių įrankių naudojimą ne tik diferencijuodami ir individualizuodami ugdymo turinį, bet ir panaudodami įvairias skaitmenines programėles pasiekimams ir pažangai matuoti;
* Mokinių tarybos nariai kalbėjo, kad iš KK projekto lėšų įgytos ir mokytojų naudojamos priemonės daugumai mokinių padėjo vaizdžiau, aktyviau mokytis, motyvavo įgyti būtinų kompetencijų ir gebėjimų. Vertintojai pastebėjo, kad daliai mokytojų būtų tikslinga stiprinti kompetencijas naudoti KK lėšomis įsigytą įrangą ir mokymo priemones, kad šie įrankiai pamokose būtų naudojami dar aktyviau ir sudarytų sąlygas mokiniams siekti kuo aukštesnių individualių ugdymosi pasiekimų ir pažangos.

Atsižvelgiant į paminėtus argumentus nuolatinis profesinis tobulėjimas vertinamas gerai. |
| *Stiprieji mokyklos veiklos aspektai* | Mokymasis organizuojamas atsižvelgiant į mokinių skirtybes(*2.1. Diferencijavimas, individualizavimas, suasmeninimas, 3 lygis*).Mokymosi būdų, formų ir užduočių įvairovė pamokose ir kitose veiklose skatina mokinių pažangą (*2.1. Įvairovė, 4 lygis*)*.* Priemonių įvairovė ir tikslingas naudojimas įtraukia mokinius į mokymąsi(*3.1. Optimalus išteklių paskirstymas, 4 lygis*). |
| *Tobulintini mokyklos veiklos aspektai* |  |

**4.2. Kaip stebimas mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumas ir tinkamumas mokinių ugdymosi pasiekimams gerinti?**

**4.2.1. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimas / stebėjimo sistema**

Iš surinktų duomenų matyti, kad Kauno r. Zapyškio pagrindinėje mokykloje stebėsenai skiriamas tinkamas dėmesys – mokykla kaupia ir analizuoja mokytojų kvalifikacijos tobulinimo, mokytojų įsivertinimo dokumentus, mokinių pažangos, akademinių ir neakademinių pasiekimų, mokinių lankomumo, ugdymo proceso kokybės ir daugelį kitų duomenų, kurių pagrindu priima sprendimus. Remiantis turima patirtimi nebuvo sudėtinga tiek dalykų mokytojams, tiek administracijai analizuoti mokinių pasiekimus, stebėti pažangą ir priimti sprendimus mokinių pasiekimams gerinti bei užtikrinti KK projekto veiklų įgyvendinamą ir stebėseną. Administracija ir mokytojai kolegialiai stebi ir vertina pamokų kokybę pagal nustatytus rodiklius, analizuoja pamokų stebėjimo protokoluose fiksuotus duomenis.

**4.2.2. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimo / stebėjimo sistemos vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 3 lygis | Mokyklos pasiekimai ir pažanga ir šio rodiklio aspektas „Atskaitomybė“ vertinami gerai, o „Pasiekimų ir pažangos pagrįstumas“ yra neblogas. KK projekto laikotarpiu mokykla vykdė tikslinių grupiųmokinių pasiekimų ir pažangos stebėseną, analizavo pokyčius, vertino mokyklos ir kiekvieno mokinio rezultatus bei padarytą pažangą: * dokumentų analizė, pokalbiai su mokiniais, mokytojais, tėvais patvirtino, kad mokykloje stebimi mokinių pasiekimai ir pažanga, mokiniai kasmet pildo asmeninės pažangos lapus, viso mokymosi laikotarpio asmeninės pažangos lenteles ir kitus dokumentus kaupia savo pasiekimų aplanke, aptaria su klasės vadovu, tėvais, taip kiekvienas mokinys stebi ir apmąsto savo asmeninės pažangos pokytį, 95 proc. mokinių padaro pažangą ir mokyklos rezultatai gerėja (*daugiau žr. 4.1 ataskaitos dalyje „1.1. Mokyklos pasiekimai ir pažanga“*);
* vertintojų stebėtose pamokose „Vertinimo ugdant“ aspekto vidurkis – 2,84 (šiuolaikinės paradigmos pamokų vidurkis – 3,89; geriausiai įvertinta lietuvių k. ir literatūros – 3,33, užsienio k. ir socialinio ugdymo dalykų pamokose – 3,00); labai gerai šis aspektas vertintas 4 (12,5 proc.), o gerai 8 (25,0 proc.) pamokose. Kaip stiprusis pamokos aspektas fiksuotas 7 (21,88 proc.), kaip tobulintinas 21 (65,63 proc.) pamokoje. Tinkama praktika, kai pamokose aiškūs vertinimo kriterijai, tariamasi su mokiniais, kaip turi atrodyti gerai atliktas darbas, stebėta 5b kl. matematikos, 6a kl. istorijos, 6b kl. lietuvių k. ir literatūros, 7b kl. IT pamokose ir tokia veikla sudarė sąlygas mokiniams planuoti ir stebėti savo mokymąsi pamokoje, prisiimti atsakomybę. 2019 m. vykęs visuminis išorinis vertinimas kaip vieną iš mokyklos veiklos tobulintinų aspektų buvo išskyręs vertinimo kriterijų aiškumą. Vertintojai pastebėjo, kad mokykla šioje srityje padarė pažangą („Vertinimo ugdant“ aspektas pagerėjo 0,65 įverčio dalimi), tačiau aiškių vertinimo kriterijų numatymas ir jų panaudojimas skatinant kiekvieną mokinį siekti asmeninės pažangos pamokose vis dar išlieka nesistemingas ir tai yra tobulintinas mokyklos veiklos aspektas;
* 24 (75,0 proc.) pamokose mokytojai tinkamai organizavo mokinių įsivertinimą, taikė įvairius įrankius: *Žinių supratimo termometrą* 1b kl. pasaulio pažinimo, *Eduka* 3 kl. matematikos, *Segtuvus* 6a kl. istorijos, *Įsivertinimo voratinklį, laikroduką* 4b kl. matematikos konsultacijų; *Wordwall* 4b kl. lietuvių k., *Kahoot* 4a kl. matematikos, 10 kl. lietuvių k. ir literatūros, *Menti.com* 6b kl. istorijos, 8 kl. matematikos, *Mentimeter* 7b kl. IT, *Class* *Dojo* 7b kl. rusų k., *Socrative* 8 kl. anglų k., *Pyrago metodą* 9 kl. chemijos ir kt. 4 (12,50 proc.) pamokose vertintojai įsivertinimą išskyrė kaip tobulintiną pamokos aspektą. Nors mokinių įsivertinimas buvo labiau paremtas emociniu ir savijautos vertinimu, o ne apmąstymu, kaip sekėsi įgyvendinti pamokos uždavinį, taikyti įrankiai skatino mokinių savistabą. Vertintojai pastebi, kad mokinių įsivertinimo organizavimas pamokose gerėja ir keičiasi, nes 2019 m. vykusio visuminio išorinio vertinimo kaip vienas iš tobulintinų mokyklos veiklos aspektų buvo išskirtas „Mokinių įsivertinimas“ (2 lygis), todėl daroma išvada, kad mokykla šioje srityje padarė pažangą;
* stebėtose pamokose pristigo veiksmingesnio formuojamojo vertinimo. Mokytojai paveikiai skatino ir pagyrė mokinius už darbą pamokoje 14 (43,75 proc.) pamokų – tinkamos praktikos stebėtos 4b kl. matematikos konsultacijų, 5b, 6a ir 7a kl. spec. pratybų, 5b kl. anglų k., 7b, 9 kl. IT pamokose, o paveikiai organizuotas grįžtamasis ryšys vertintojų fiksuotas 13 (40,65 proc.) pamokų, kaip stiprusis pamokos aspektas grįžtamasis ryšys išskirtas 6a ir 7a kl. specialiųjų pratybų ir 9 kl. fizikos pamokose. Vertintojai pastebi, kad tinkamas formuojamasis vertinimas pamokose sudarė galimybes mokiniams pasitikrinti, ar gerai atliktas darbas, grįžti prie nesuprastų dalykų, o pagyrimai motyvavo ir leido patirti mokymosi džiaugsmą;
* iš dokumentų analizės ir stebėtų pamokų paaiškėjo, kad mokytojai taiko kaupiamąjį vertinimą pamokose, tačiau vieningos kaupiamojo vertinimo strategijos mokykloje nėra aptartos, iš 32 vertintojų stebėtų pamokų kaupiamasis vertinimas taikytas 12 (37,50 proc.). Mokykla turi parengusi *Mokinių pažangos ir pasiekimų vertinimo aprašą*, vertintojai pastebi, kad atnaujinant aprašą mokyklai vertėtų išanalizuoti nacionalinius dokumentus, dabartinį aprašą (patvirtintą 2017 m.) būtina papildyti realioje mokyklos veikloje taikomais (įsi)vertinimo būdais (pvz., įsivertinimu virtualioje aplinkoje, skaitmeninėmis programėlėmis ir kt.), asmeninės pažangos stebėjimo, fiksavimo, vertinimo pamokoje praktika, susitarti dėl kaupiamojo vertinimo;
* dokumentų analizė, vizito metu stebimos aplinkos, interneto svetainė, pokalbiai su bendruomene patvirtino, kad mokykla atsakingai ir tikslingai teikia duomenis apie mokinių ir mokyklos pasiekimus įvairioms interesų grupėms: Kauno r. savivaldybei, NŠA, mokyklos bendruomenei, mokinių tėvams, vietos bendruomenei, o mokinių ir mokyklos pasiekimų vertinimo rezultatais remiamasi informuojant tėvus ir visuomenę apie ugdymo(si) rezultatus ir kokybę, mokyklai svarbu teikti informaciją apie veiklos rezultatus, nes tai skatina tobulinimo kultūrą, telkia bendruomenę pokyčiams, atsiranda naujų iniciatyvų, stiprėja lyderystė (*daugiau žr. 4.3 ataskaitos dalyje „1.1. Mokyklos pasiekimai ir pažanga“*).

Išanalizavę surinktus duomenis vertintojai daro išvadą, jog atskaitomybė paveiki, o vidutiniškas pasiekimų ir pažangos pagrįstumas yra tobulintinas mokyklos veiklos aspektas.  |
| 3.1. Perspektyva ir bendruomenės susitarimai, 4 lygis | KK projekto metu mokykla siekė tobulinti mokytojų kompetencijas, kurti šiuolaikiškas ugdymo aplinkas, šiame konteksteperspektyva ir bendruomenės susitarimai vertinami labai gerai, o tobulinimo kultūra – gerai:* remiantis pokalbiais su mokyklos bendruomene galima teigti, kad mokykla yra nuolat besimokanti organizacija, keičiasi ir tobulėja, atnaujinamos ir modernizuojamos ugdymo aplinkos, gerėja mokinių mokymosi sąlygos, mokykla tampa patraukli ir šiuolaikiška, todėl mokinių skaičius per pastaruosius trejus metus išaugo nuo 283 iki 379;
* kvalifikacijos tobulinimas yra planuojamas, atsižvelgiant į keliamus švietimo politikos iššūkius ir mokyklos poreikius (KK projekto keliamas sąlygas ugdymo(si) kokybei gerinti: *tobulinti pedagogų kompetencijas diferencijuoti ir individualizuoti turinį, naudojant IT bei padidinti mokinių galimybes mokytis pagal savo gebėjimus ir poreikius, teikiant pagalbą*), todėl pokytis atėjo ir į pamoką (*daugiau žr. 4.1 ataskaitos dalyje „2.1. Ugdymos(is) organizavimas. Diferencijavimas, individualizavimas, suasmeninimas“*);
* dokumentų analizė ir pokalbiai su mokytojais parodė, kad mokytojai sėkmingai tobulino kvalifikaciją seminaruose (vidutiniškai per 2022 m. vienas mokytojas kėlė kvalifikaciją 40 valandų), seminarų turinį aptarė Metodinės tarybos posėdžiuose, įgytą patirtį taiko pamokose – iš vertintojų stebėtų 32 pamokų daugiau negu 90,0 proc. pamokų buvo dirbama ar bandoma dirbti šiuolaikiškai;
* skatinant visos pedagogų bendruomenės narių mokymąsi, kuriant tvarius tarpasmeninius santykius vyko mokymai, apmokėti KK projekto lėšomis „Individualizavimas ir diferencijavimas, taikant IT“, taip pat organizuoti bendri seminarai ir kitomis aktualiomis temomis (pvz., įtraukiojo ugdymo, ugdymo turinio atnaujinimo ir kt.). Be IKT įgūdžių tobulinimo seminarų pradinių klasių 4 mokytojos dalyvauja ilgalaikėje kryptingoje kvalifikacijos tobulinimo programoje „Informatika pradiniame ugdyme“. Vertintojai pastebi, kad vizito metu daugelis mokytojų tikslingai taikė IKT ir skaitmenines mokymo priemones pamokose, šis aspektas kaip stiprusis paminėtas 17 iš 32 pamokų.

Vertintojai daro išvadą, jog MVTP numatytų tikslų padedanti siekti tobulinimo kultūra yra tinkama.  |
| 3.2. Lyderystė, 4 lygis | Lyderystė yra veiksminga, o pasidalyta lyderystė vertinama kaip tinkama. Lyderystė mokymuisi yra kryptinga ir laikoma stipriuoju mokyklos veiklos aspektu:* pokalbyje su bendruomene akcentuota, kad mokyklos vadovai – lyderiai, telkiantys bendruomenę pokyčiams, iniciatyvoms, mokymuisi, strateginiams tikslams, veiklos planams, MVTP įgyvendinti, savo elgesiu demonstruoja pagarbą mokiniams ir kolegoms, laikosi pedagogo etikos, yra tolerantiški, skatina bendrystę ir pasitikėjimą, todėl lyderystė ir vadyba daro reikšmingą įtaką mokinių ugdymosi sėkmingumui;
* pokalbiuose dalyvavę mokytojai ir kiti specialistai, tėvai teigė, kad jie visada yra išklausomi administracijos ir turi galimybę teikti siūlymus planuojant veiklas, mokykloje skatinama ugdytis lyderystės gebėjimus visiems bendruomenės nariams suteikiant laisvę rodyti iniciatyvą, prisiimti atsakomybę už sprendimus ir jų įgyvendinimą, todėl mokykloje atsiranda naujos tradicijos, renginiai ir veiklos (pvz., mokinių, tėvų, mokytojų bendras šokis), stiprinančios bendrystę;
* pokalbiuose su mokyklos bendruomene akcentuota, kad mokykloje beveik visi jaučiasi svarbūs ir reikalingi, vertinami kaip savo srities žinovai, mokytojai ir kiti specialistai dalijasi mokymuose įgytomis žiniomis, gerosios patirties pavyzdžiais mokykloje ir už jos ribų, padeda naujai pradėjusiems dirbti ar mažesnę pedagoginę patirtį turintiems kolegoms, o mažesnę patirtį turintys, studijuojantys perkvalifikavimo studijose mokytojai dalijasi naujausiomis žiniomis su didesnę patirtį turinčiais kolegomis, todėl mokykloje kiekvienas jaučiasi svarbus ir reikalingas;
* pokalbiai ir dokumentai patvirtina, kad mokyklos bendruomenė įpratusi dirbti komandose, sutelktai ir atsakingai, laikytis susitarimų, prisiimti atsakomybę, administracija inicijuoja mokytojų sėkmingų patirčių sklaidą, kaupia mokytojų profesinio tobulėjimo faktus, vykdo į(si)vertinamuosius pokalbius, stebi, analizuoja ugdymo(si) procesą ir mokinių pasiekimus, inicijuoja mokytojų refleksijas, priima sprendimus mokinių pasiekimų gerinimui, vykdo KK projekto rodiklių stebėseną;
* vadovai, rūpindamiesi metodinės veiklos organizavimu, darbuotojų profesiniu tobulėjimu, įtraukdami į planavimo dokumentų rengimą, telkia mokyklos bendruomenę pokyčiams mokinių mokymosi pasiekimų gerinimo srityje, periodiškai diskutuoja apie mokinių mokymosi sėkmes ir problemas, naujų mokymo būdų ir metodų poveikį, tinkamų pagalbos būdų įgyvendinimą, organizuoja profesinius pokalbius. Tokią išvadą vertintojai daro remdamiesi Mokytojų tarybos, Metodinės tarybos planų ir protokolų analize, informacija interneto svetainėje ir mano, kad tai turi įtakos mokinių pasiekimų gerėjimui;
* skatindama mokytojų lyderystę ir siekdama aukštesnių mokinių ugdymo(si) rezultatų, mokykla, pasinaudodama KK projekto lėšomis, daug dėmesio skiria diferencijavimui, individualizavimui ir suasmeninimui naudojant IKT, baigiamas parengti tam skirtas gerosios patirties leidinys, todėl stiprėja pozityvus profesionalumas, gerėja pamoka, siekiant sudaryti galimybes kiekvienam mokiniui patirti sėkmę, atsižvelgiant į skirtybes ir gebėjimus.

Vertintojai daro išvadą, kad kūrybiška lyderystė mokymuisi padeda užtikrinti MVTP veiklų kryptingumą: mokyklos vadovai geba sutelkti bendruomenę strateginių tikslų, metinių planų, KK projekto veiklų planavimui, įgyvendinimui ir stebėsenai. |
| 3.6. Mokyklos tinklaveika, 4 lygis | Mokyklos tinklaveika yra veiksminga, jos atvirumas kryptingas, o prasmingumas tinkamas:* mokykla bendradarbiauja su vietos bendruomene, įvairiomis organizacijomis, kitomis mokyklomis (pvz., Kauno r. Zapyškio seniūnija, Zapyškio bendruomenės centru, Kauno r. Ežerėlio kultūros centru, Kauno r. Ežerėlio pagrindine mokykla, Kauno r. Kačerginės mokykla – daugiafunkciu centru, Kauno r. viešąja biblioteka, Kauno r. sporto mokykla, Zapyškio Šv. Jono Krikštytojo parapija ir kt.) organizuojant bendrus renginius, sportines varžybas, valstybinių švenčių minėjimus, edukacinius užsiėmimus ir kt. Tokia tinklaveika sudaro sąlygas daugeliui mokinių pasirinkti veiklas pagal pomėgius, formuotis kaip asmenybei. 50,0 proc. mokyklos mokinių dalyvavo zonos, rajono, apskrities, respublikos olimpiadose, konkursuose, viktorinose, kūrybiniuose darbuose ir parodose ir šios veiklos motyvavo mokinius siekti nuolatinės mokymosi pažangos;
	+ - * išanalizavus dokumentus, stebėtų pamokų medžiagą matyti, kad mokykloje bendradarbiavimu su socialiniais partneriais siekiama įgyvendinti KK projekto veiklas (pvz., tobulinti mokytojų kompetencijas), todėl mokykla, remdamasi tinkama partneryste su įvairiomis organizacijomis, sudarė sąlygas mokytojams kelti kvalifikaciją, patobulinti ir pritaikyti įgytas žinias pamokose;
			* pokalbyje mokytojai patvirtino, kad mokykla bendradarbiauja su universitetais (pvz., VGTU), Kauno r. Ežerėlio pagrindine mokykla ir kitomis įstaigomis organizuojant patyrimines veiklas ir tai padeda plėtoti ugdomųjų veiklų įvairovę, vesti integruotas pamokas, išnaudoti aplinkas, organizuoti ekskursijas, todėl mokiniai įgyja daugiau patirties, turi galimybių ugdytis kitose aplinkose, o mokykla kryptingai plėtoti ryšius su socialiniais partneriais. Ateityje mokykla planuoja bendradarbiauti su VDU Ugnės Karvelis gimnazija, bendradarbiaujant pasinaudoti galimybėmis mokytis STEAM veiklų laboratorijose Alytaus STEAM centre ir kt.;
			* mokykla mezga socialinius ryšius, turi interneto svetainę <http://www.zapyskiomokykla.lt> ir paskyrą socialiniame tinkle *facebook,* kur viešinami strateginiai mokyklos dokumentai, atnaujinama informacija mokiniams ir tėvams, visuomenei, todėl mokykla tinkamai ir laiku pristato MVTP veiklas, yra atvira pasauliui, o bendruomenės nariai domisi kintančia aplinka, reaguoja į pasikeitimus, mezga socialinius ryšius.

Surinkti duomenys leidžia teigti, kad mokyklos tinklaveika yra labai gera: mokykla, įgyvendindama MVTP iškeltus tikslus, skatina bendravimą ir bendradarbiavimą, gerina įvaizdį vietos bendruomenėje. |
| 3.8. Nuolatinis profesinis tobulėjimas, 3 lygis | Mokytojų nuolatinis profesinis tobulėjimas vertinamas gerai:* vykdant KK projekto įgyvendinimo plane numatytas veiklas *organizuoti mentorystę ir profesinius dialogus „Diferencijavimas ir individualizavimas lietuvių k., užsienio k., matematikos, socialinių ir gamtamokslinių dalykų pamokose, naudojant IT“* irišaugus poreikiui bei susidomėjimui IT tikslingu naudojimu ugdymo procese (atnaujinus IT kabinetus ir apsirūpinus kompiuterine įranga), visi mokytojai dalyvavo seminaruose, stiprinančiuose IT kompetencijas. Apibendrinus duomenis galima konstatuoti, kad KK projekto metu mokytojai paveikiai naudojosi įvairiomis galimybėmis tobulėti, dalyvaudami kolegialiuose mokymuose ir jų cikluose, įsivertindami savo veiklą, o vertintojų stebėtos pamokos patvirtino, kad IT tikslingai naudotos (interaktyvūs ekranai, multimedija, kompiuteriai, planšetės, telefonai, skaitmeninės programos ir kt.) daugelyje pamokų, „Ugdymo(si) aplinkų“ pamokose moda (dažniausias vertinimas) – 4;
* iš dokumentų analizės ir pokalbių paaiškėjo, kad mokyklos mokytojų kvalifikacijos tobulinimo prioritetai nustatomi po pedagoginių darbuotojų į(si)vertinamųjų pokalbių su administracija, savo pasiūlymus pateikia metodikos grupės, tai padeda tinkamai numatyti kvalifikacijos tobulinimo kryptis. Galutiniai sprendimai priimami Mokytojų tarybos posėdyje, atsižvelgiant į metų bei veiklos tobulinimo planų tikslus ir uždavinius. Vizito metu stebėtos pamokos patvirtino, kad kvalifikacijos tobulinimo metu gautos žinios tinkamai panaudojamos dalykų pamokose, o labai gerai pritaikytos jos buvo stebėtose 9 šiuolaikinės paradigmos pamokose: 5b, 8 kl. anglų k., 5b kl. matematikos, 5b kl. specialiųjų pratybų, 6a kl. geografijos, 5a, 6b, 10 kl. lietvių k. ir literatūros, 7b kl. informacinių technologijų;
* pokalbyje mokytojai patvirtino, kad mokosi vieni iš kitų dalydamiesi patirtimi, atradimais, sumanymais ir kūriniais, stebėdami kolegų pamokas, „kavagėrių“ metu, o KK projekte suplanuotas gerosios patirties sklaidos leidinys su daugiau nei 20 pamokos pavyzdžių buvo skirtas mokytojų pamokų gerinimui, sklaidai viduje, mokantis vieniems iš kitų, dalinantis savo patirtimi ne tik iš didelę patirtį turinčių, bet ir iš jaunų mokytojų, kolegialiam mokymuisi. Mokytojai teigė, kad gyvena nuolat ieškodami naujų galimybių, kaip tobulinti ugdymo procesą, mokantis savo mokykloje su kolegomis ir iš jų, su mokiniais ir iš jų, per informacinius ir socialinius kolegialaus mokymosi tinklus, kursuose, seminaruose, išvykose ir kt., siekiant gerinti mokinių mokymosi pasiekimus ir pažangą. Pamokose vertintojai pastebėjo, kad daugelio mokytojų reiklumas sau yra tinkamas, asmeninis meistriškumas paremtas nuostata kuo geriau atlikti savo darbą, pokalbyje dalyvavę mokiniai teigė žinantys, kad mokytojai nuolat mokosi, pastebi pokytį – pamokos įdomesnės, mokytojai pamokose dažniau naudoja IT ir kitas įsigytas priemones.

Vertintojai konstatuoja, kad mokytojų profesinis tobulėjimas potencialus, KK projekto metu mokytojai paveikiai naudojosi įvairiomis galimybėmis tobulėti, dalyvaudami kolegialiuose mokymuose, įsivertindami savo veiklą. |
| *Stiprieji mokyklos veiklos aspektai*  | Mokytojų ir mokyklos vadovų lyderystė mokymuisi padeda įgyvendinti pozityvius ugdymo(si) pokyčius (*3.2. Lyderystė mokymuisi, 4 lygis*)*.* |
| *Tobulintini mokyklos veiklos aspektai*  | Aiškių vertinimo kriterijų numatymas ir jų panaudojimas skatinant kiekvieną mokinį siekti asmeninės pažangos *(1.1. Pasiekimų ir pažangos pagrįstumas, 2 lygis*)*.* |

**4.3. Kaip mokyklos nusimatyti veiklos vertinimo rodikliai, jų aiškumas padeda įsivertinti veiklos pokytį ir stebėti poveikį mokyklos pažangai?**

**4.3.1. Mokyklos nusimatyti veiklos vertinimo rodikliai**

Kauno r. Zapyškio pagrindinės mokyklos nusimatyti kiekybiniai ir kokybiniai veiklos vertinimo rodikliai atspindi realią situaciją, numatyti konkretūs įgyvendinami uždaviniai, o jų rezultatas yra visos bendruomenės aptartas ir aiškus. VKĮG veikla KK projekto kontekste tapo reikšminga tiek rengiant mokyklos veiklos tobulinimo planą, įsivertinant ir nustatant tobulinimo kryptį, tiek ir rengiant strateginį planą ir metinius veiklos planus, planuojant mokytojų kompetencijų stiprinimą. Vertintojai teigia, kad kiekybiniai rodikliai tinkamos apimties, nukreipti į priemonių įgyvendinimo rezultatus (mokytojų kompetencijų tobulinimo raišką praktikoje, ugdymo(si) aplinkų kūrimo ir (ar) modernizavimo apimtis, ugdymo diferencijavimą ir individualizavimą); kokybiniai rodikliai realūs, leidžiantys nustatyti projekto poveikį mokinių pažangai ir pasiekimams, o stebėsenos sistemingumas mokykloje yra paveikus.

**4.3.2. Mokyklos nusimatytų veiklos vertinimo rodiklių turinio ir jų naudojimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 3 lygis | Mokyklos pasiekimai ir pažanga bei stebėsenos sistemingumas yra paveikūs. KK projekto laikotarpiu vykdyta tinkama tikslinių grupiųmokinių pasiekimų ir pažangos stebėsena, fiksuoti ir analizuoti pokyčiai, jų tendencijos: * ugdomosios veiklos stebėsena tinkamai vykdoma stebint SP ir metinių veiklos planų, mokyklos ugdymo plano įgyvendinimą, įgyvendinant MVTP buvo sistemingai stebimi mokinių pasiekimai ir pažanga, stebėsenos metu surinkti duomenys tikslingai panaudoti rengiant ugdymo planus, turtinant ugdymo aplinkas, į juos atsižvelgiama planuojant kvalifikacijos tobulinimą ir kt., todėl mokyklos veiklos rezultatai gerėja, mokykla daro pažangą;
* administracija inicijuoja mokytojų sėkmingų patirčių sklaidą, kaupia mokytojų profesinio tobulėjimo faktus, vykdo į(si)vertinamuosius pokalbius, stebi, analizuoja ugdymo(si) procesą ir mokinių pasiekimus, lankomumą, elgesį, pasiekimus, konkursų laimėjimus, daromą pažangą, inicijuoja mokytojų ir švietimo pagalbos specialistų refleksijas, profesinius pokalbius, priima sprendimus mokinių pasiekimų gerinimui, tai pasakytina ir apie KK projekto rodiklių stebėseną, todėl mokykloje gera tarimosi kultūra ir bendradarbiavimas, visi bendruomenės nariai įtraukiami į sprendimų priėmimą;
* administracija ir mokytojai kolegialiai stebi ir vertina pamokų kokybę pagal susitartus rodiklius, analizuoja pamokų stebėjimo protokoluose fiksuotus duomenis – pamokų stebėsenai mokykla naudoja savo sukurtą pamokos stebėjimo protokolą, kuriame sutarti pamokos stebėsenos kriterijai, fiksuojamosišvados apie teigiamus ir tobulintinus pamokos aspektus; kolegos ir vadovai po vykdytos stebėsenos juos aptaria. Į tai atsižvelgdami vertintojai konstatuoja, kad kolegiali pamokų stebėsena daro poveikį gerinant pamokos kokybę ir siekiant mokinių pažangos;
* išanalizavus stebėtų pamokų protokolus, pasiekimų ir pažangos vertinimo, kaip reikšmingo mokymosi pokyčių stebėsenos aspekto, vidurkis žemiausias, jis yra 2,81 (šiuolaikiškų pamokų vidurkis aukščiausias – 3,84; geriausiai įvertinti socialinio ugdymo dalykai, jų vidurkis 3,25). Gerai šis pamokos aspektas vertintas 8 (25,0 proc.) stebėtose pamokose; kaip stiprusis aspektas jis fiksuotas 3 (9,38 proc.) pamokose: 1a ir 8 kl. matematikos, 7b kl. rusų k.; kaip tobulintinas – 18 (56,25 proc.) pamokų. Pamokos aspektų koreliaciniai ryšiai rodo, kad vertinimas ugdant glaudžiai siejasi su mokinio pasiekimais ir pažanga (koreliacijos koeficientas – 0,69), todėl, norint pasiekimus ir pažangą pagerinti, jis turėtų būti stiprinamas. Vertintojai pastebėjo, kad lyginant su 2019 m. visuminio išorinio vertinimo išvadomis pasiekimų ir pažangos vertinimas pagerėjo 0,75 įverčio dalimi, pasikeitė ir moda (iš 2 į 3), tačiau pamokose mokinio pasiekimai dar nepakankamai stebimi, dažnai pamokos gale lieka neaptarti arba tai daroma skubotai, po skambučio, todėl mokyklai vertėtų stiprinti pažangos stebėsenos planavimą ir pažangos aptarimą pamokoje;
* pokalbiuose su mokyklos administracija, mokytojais, mokiniais patvirtinta, kad sistemingas mokinių pasiekimų stebėjimas, analizavimas daro įtaką mokinių pažangumo augimui, rezultatams, vadovai užtikrina mokinių pažangos stebėjimo procesą, gautus duomenis panaudoja mokinių pasiekimų atotrūkio mažinimui, analizuoja mokyklos pažangą, nustato tobulintinas sritis (*daugiau žr. 4.1 ataskaitos dalyje „1.1. Mokyklos pasiekimai ir pažanga“*).

Vertintojai priėjo prie išvados, kad stebėsenos sistemingumas geras, o asmeninės pažangos planavimas ir pamatavimas pamokoje yra tobulintinas mokyklos veiklos aspektas. |
| 3.1. Perspektyva ir bendruomenės susitarimai, 4 lygis | Perspektyva ir bendruomenės susitarimai yra veiksmingi, o planų gyvumas tinkamas:* mokykloje yra susitarta dėl planavimo, kuris padeda užtikrinti visų (taip pat susijusių ir su KK projektu) veiklų dermę ir veiklos kryptingumą: strateginius tikslus konkretizuoja kasmet rengiamas metinis veiklos planas (metiniu planu vadovaujasi rengdamos savo vienerių metų planus savivaldos institucijos, metodinės grupės ir kt.), kuris numato einamaisiais metais vykdomas priemones (veiklas), kiekvienai suplanuotai priemonei yra numatomi vertinimo kriterijai, orientuoti į pamatuojamą rezultatą; mokyklos veiklos planavimo dokumentus direktoriaus įsakymu rengia darbo grupės, remiamasi įsivertinimo duomenimis ir tai daro pozityvų poveikį veiklos rezultatams, tarimosi kultūrai, tikslingam duomenų panaudojimui, lyderystei mokymuisi;
* išanalizavus dokumentus ir pokalbiuose su VKĮG, Metodine taryba, mokyklos administracija paaiškėjo, kad visos KK projekto veiklos detalizuotos MVTP, numatyti aiškūs vertinimo kriterijai, kiekvienos veiklos rezultatai pamatuojami kokybiniu ir kiekybiniu aspektu, iškilus nenumatytoms aplinkybėms planas keičiamas pagal poreikius ir susiklosčiusias aplinkybes, finansines galimybes, tai rodo, kad planavimas mokykloje lankstus, yra susitarimai, planai dera tarpusavyje, o SP papildantys 2022 ir 2023 m. veiklos planai rengti siejant juos su MVTP;
* mokyklos bendruomenės nariai atsakingai dalyvauja įgyvendindami išsikeltus mokyklos tikslus ir uždavinius, vertinimo metu stebint veiklas ir aplinkas, išanalizavus dokumentus, pastebėti realiai veikiantys susitarimai ir įgyvendinamos veiklos, numatytos tiek strateginiuose planuose (senajame ir naujajame), tiek 2022 ir 2023 m. metiniuose veiklos planuose, tiek MVTP, pvz., vedamos pamokos IT kabinetuose, diferencijuojamos ir individualizuojamos užduotys mokiniams, iš vertintojų stebėtų pamokų 4 pamokose kaip stiprusis pamokos aspektas išskirtas planų gyvumas: 1a, 3 kl. matematikos, 6a kl. istorijos ir geografijos, 8 kl. anglų k.;
* mokyklos bendruomenė mokosi nuolat, KK projektas sudarė sąlygas ir suteikė daugiau galimybių įgyti papildomų kompetencijų, kurias mokytojai pritaiko pamokose, todėl vertintojai daro išvadą, kad mokyklos veiklų planavimo sistema yra tinkama, palanki KK projekto veiklų tvarumui užtikrinti;
* mokykloje sudaryta VKĮG, kurios sudėtis beveik nesikeičia, ji kasmet organizuoja mokyklos veiklos įsivertinimą, kuriame dalyvauja mokytojai, mokiniai, tėvai – kuriamos anketos (per *Google forms*) visiems bendruomenės nariams. Teminiam įsivertinimui mokykla temas renkasi iš plačiojo įsivertinimo duomenų, atsiradus problemai, Mokyklos tarybos siūlymu ir pritarimu, dažniausiai teminiu tampa silpniausias rodiklis. Galima teigti, kad bendruomenė įsivertinimą ir atskaitomybę laiko svarbiausia veiklos tobulinimo prielaida, o tinkamas mokyklos veiklos įsivertinimo planavimas bei organizavimas padeda mokyklai tobulinti silpnąsias mokyklos veiklos sritis, telkti bendruomenę siekti pažangos;
* iš pokalbių paaiškėjo, kad VKĮG rekomendacijomis remiamasi planuojant mokyklos veiklą, numatant kvalifikacijos tobulinimo prioritetus, pasiekimų gerinimo priemones, planuojant išteklius ir kt. Šios grupės darbas buvo reikšmingas ir KK projekto metu: planinga ir kryptinga grupės veikla padėjo tinkamai nustatyti MVTP tikslus, išgryninti uždavinius, rodiklius. VKĮG teigimu, pokyčiai mokykloje stebimi, fiksuojami ir imamasi veiksmų kryptingai siekti pažangos;
* dalyvavimas KK projekte, pokalbiai, diskusijos, bendros veiklos įvairiose darbo grupėse telkia bendruomenę, formuoja bendrus siektino rezultato lūkesčius ir nuostatas, darbo grupėse mokytojai dirba sutelktai ir atsakingai, tariasi dėl integruotų pamokų, pamokų kitose aplinkose, planuodami ugdymo procesą ir kt. Tai lemia, kad susitarimai dėl ateities priimami įtraukiant mokyklos bendruomenės narius, numatytos veiklos grindžiamos išdiskutuotu, bendrai apmąstytu sutarimu, kas stiprina mokyklos veiklos kryptingumą.

Vertintojai daro išvadą, kad perspektyva ir bendruomenės susitarimai bei lanksčiai priimami sprendimai padėjo KK projekto metu kryptingai siekti MVTP tikslo ir įgyvendinti uždavinius. |
| 3.4. Veikimas kartu, 3 lygis | Veikimas kartu ir bendradarbiavimo kultūra vertinama gerai, bendras darbas siekiant MVTP numatyto tikslo ir įgyvendinant uždavinius bei suplanuotas KKprojekto veiklas sudarė sąlygas bendradarbiauti, siekti aukštesnių individualių ir bendrų rezultatų:* dalyvavimas KK projekte turėjo pozityvų poveikį bendradarbiavimo kultūrai: mokyklos mokytojai diskutavo, kartu kūrė MVTP, stebėjo vieni kitų pamokas, dalijosi gerąja patirtimi, rengė savo gerosios patirties metodinį leidinį, organizavo mokytojų mentorystę ir profesinius dialogus. Tokiu būdu KK projekto veiklos padėjo išplėtoti mokytojų dalykines ir bendrąsias kompetencijas: pokalbyje mokytojai patvirtino, kad mokosi vieni iš kitų dalydamiesi patirtimi, mokosi kartu ir bendradarbiavimo kultūra stiprėja;
* bendradarbiavimo kultūra plėtojasi įvairiomis kryptimis ir įvairiais aspektais: mokyklos vadovai ir mokytojai analizuoja, aptaria pažangos stebėseną; bendradarbiauja mokytojai ir švietimo pagalbos specialistai, kai mokinių pasiekimai ir pažanga prastėja, tai pačiai klasei dėstantys mokytojai veda profesinius pokalbius, tariasi, ieško pagalbos būdų klasei ir vieni kitiems, klasių vadovai pažangos duomenis aptaria su klasių mokiniais, jų tėvais; mokiniai prisiima atsakomybę už pasiekimų gerinimą, kaupia pasiekimų aplankus, mokinių skatinimo lapus. Į tai atsižvelgiant galima teigti, kad bendradarbiavimo kultūra veda link bendro tikslo – tapti šiuolaikiška mokykla, siekiančia gerų ugdymo(si) rezultatų ir visybiškos pažangos;
* pokalbyje mokytojai patvirtino, kad KK projekto laikotarpiu išaugo mokytojų pasitikėjimas savo jėgomis ir įsitraukimas, sustiprėjo bendras darbas siekiant įgyvendinti mokyklos tikslus ir uždavinius, mokykla įsitraukia į Kauno rajono ir respublikinius projektus, palaikoma ir skatinama mokytojų lyderystė. Pokalbiuose mokytojai teigė, kad gyvena nuolat ieškodami naujų galimybių, kaip tobulinti ugdymo procesą, to siekia sistemingai, kartu tardamiesi. Darytina išvada, kad bendruomenės narių susitelkimas kryptingam MVTP įgyvendinimui ir procesų stebėsenai lemia teigiamus mokyklos veiklos pokyčius.

Vertintojų komanda daro išvadą, kad veikimas kartu yra potencialus: siekdama bendrų tikslų bendruomenė palaiko ir skatina asmenybių raišką, o vykdydama MVTP veiklas užtikrina tvarius pokyčius gerinant pamokos kokybę. |
| *Stiprieji mokyklos veiklos aspektai*  |  |
| *Tobulintini mokyklos veiklos aspektai*  | Asmeninės pažangos planavimas ir pamatavimas pamokoje *(1.1. Stebėsenos sistemingumas, 3 lygis).* |

**4.4. Kaip užtikrinamas veiklų, lemiančių mokinių pažangą ir pasiekimus, tvarumas?**

**4.4.1. Veiklų, lemiančių mokyklos mokinių pažangą ir pasiekimus, tvarumas**

Mokyklos bendruomenės pozityvias nuostatas užtikrinti veiklos tvarumą pagrindžia du iš penkių vertintojų nustatytų stipriųjų veiklos aspektų: mokytojų ir mokyklos vadovų lyderystė mokymuisi padeda įgyvendinti pozityvius ugdymo(si) pokyčius; mokytojai domisi naujovėmis ir siekia dirbti kuo geriau. Du iš 2019 m. vykusio mokyklos visuminio išorinio vertinimo metu nustatytų tobulintinų veiklos aspektų („Diferencijavimas, individualizavimas, suasmeninimas“ ir „Įvairovė“) šio vertinimo metu buvo pripažinti kaip stiprieji, be to, mokykla išlaikė ir du tuos pačius stipriuosius aspektus, susijusius su lyderyste bei optimaliu išteklių paskirstymu.

**4.4.2. Veiklų, lemiančių mokyklos mokinių pažangą ir pasiekimus, tvarumo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.1. Perspektyva ir bendruomenės susitarimai, 4 lygis | Perspektyva ir bendruomenės susitarimai yra veiksmingi, o vizijos bendrumas kryptingas ir motyvuoja mokyklos bendruomenę tęsti MVTP pradėtas veiklas:* pokalbiuose dauguma bendruomenės narių teigė, kad pastaruoju metu stebi mokymosi pažangos gerėjimą: 2022–2023 m. m. I pusmetį 1–4 kl. iš 106 mokinių aukštesniuoju lygiu mokosi 24 mok. (22,7 proc.), 2020–2021 m. m – 19 (20,2 proc.), pagrindiniu lygiu – 60 mokinių (56,6 proc.), prieš tai buvo 51 (54,2 proc.). 5–10 kl. iš 260 mokinių 40 (15,4 proc.) mokosi aukštesniuoju lygiu (ankstesniais metais mokėsi 11 (9,3 proc.), pagrindiniu lygiu – 123 (47,3 proc.) (ankstesniais metais buvo 42 (35,6 proc.) ir 93 (35,8 proc.);
* pokalbiuose su Mokyklos taryba ir mokytojais buvo atkreiptas dėmesys, kad jau antri metai didėja mokinių skaičius mokykloje, šie pozityvūs pokyčiai siejami su pagalba mokiniui, KK projekto lėšomis atnaujintais IT kabinetais
 |
|  | ir skaitmeninių priemonių naudojimu, puikia sporto baze ir technologijų kabinetais, estetiškomis mokyklos erdvėmis, bendruomeniškumu, mokyklos tradicijomis; * tėvų ir mokinių teigimu, dėl šių priežasčių mokyklos, kaip aktyvios, modernios, kūrybingos, motyvuojančios, puoselėjančios bendruomenės tradicijas, atitinkančios valstybės bei rajono švietimo poreikius bei teikiančios kokybiškas švietimo paslaugas mokyklos, vizija sutelkia bendruomenę veikti susitarta kryptimi.

Veiklos kryptingumas labai geras: * bendruomenės narių aktyvus įsitraukimas į mokyklos veiklų planavimą, strateginių mokyklos tikslų įgyvendinimą leidžia stebėti mokymosi pažangą, ugdymo kokybės gerėjimą, kuris dera su mokyklos veiklos tobulinimo plane dominuojančia dalimi – stiprinti kiekvieno mokinio pažangos ir pasiekimų augimą, diferencijuojant ir individualizuojant ugdymo turinį, naudojant IT. Tai sudaro tinkamas galimybes kryptingam ir tvariam mokyklos veiklos tobulinimo tęstinumui (*daugiau žr. 4.1 ataskaitos dalyje).*

Vertintojai daro išvadą, kad mokyklos bendruomenė, vykdydama MVTP, kryptingai įgyvendina veiklas, skatinančias individualią mokinių pažangą ir tenkinančias bendruomenės poreikius*.* |
| 3.2. Lyderystė, 4 lygis | Lyderystė bei įsipareigojimas susitarimams yra veiksmingi ir sudaro sąlygas KK projekto veiklų tęstinumui: * vertintojai pastebėjo mokyklos vadovų nuostatą vykdyti personalo politiką, atsižvelgiant į mokinių poreikius, skatinti mokytojus tobulėti ir siekti aukštesnės kvalifikacinės kategorijos. Dalis mokytojo padėjėjų (dirba 7) turi aukštąjį išsilavinimą, kiti mokosi ir nori įgyti pedagogo kvalifikaciją;
* iš pokalbių su mokytojais ir dokumentų analizės galima teigti, kad mokykloje yra įsivertinimo ir savianalizės tradicija. Įsivertinimo duomenys naudoti kuriant MVTP bei kitus strateginius dokumentus. Įsivertinimo metu buvo nustatyta, kad mokykloje nepakanka IKT priemonių, silpni mokytojų skaitmeninio raštingumo įgūdžiai, nenuoseklus diferencijavimas ir individualizavimas, todėl MVTP plane buvo numatyta šias sritis tobulinti. Savianalizės anketose ne tik nurodomos įvykdytos veiklos, bet ir analizuojamas poveikis mokinių pasiekimams ir individualiai pažangai. Visa tai leidžia teigti, kad mokykloje yra potencialo planuoti ir įgyvendinti mokyklos ilgalaikę perspektyvą, įsivertinti veiklų pažangą, koreguoti planus atsižvelgiant į kontekstą ir užtikrinti pozityvius pokyčius kuriančių mokyklos veiklų tęstinumą;
* MVTP 16 mokytojų įsipareigojo pateikti ne mažiau 20 sėkmingos pamokos planų, kaip sekasi įgyvendinti diferencijavimą ir individualizavimą lietuvių ir užsienio kalbų, matematikos, socialinių ir gamtamokslinių dalykų pamokose, naudojant IT. Medžiaga jau pateikta leidiniui, vertintojams pavyko stebėti geografijos, matematikos ir anglų kalbos pamokas, kuriose buvo remiamasi sėkminga patirtimi.

 Mokyklos vadovų ir mokytojų įsipareigojimas susitarimams padeda užtikrinti veiklų, lemiančių mokinių pažangą ir pasiekimus, tvarumą, nes mokyklos vadovai imasi veiksmų strategijai ir veiklos programoms įgyvendinti, o mokytojai pasitiki jais kaip lyderiais. |
| 3.4. Veikimas kartu, 3 lygis | Veikimas kartu ir kolegialus mokymasis mokykloje yra paveikus:* įgyvendinti MVTP numatyti mokytojų mokymai individualizuoto ir diferencijuoto ugdymo tematika naudojant IT, juose 97,0 proc. mokytojų įgijo naujų žinių ir patobulino diferencijavimo ir individualizavimo naudojant IT pamokose įgūdžius. Tikslingas IT naudojimas vertinimo metu buvo stebėtas 84,0 proc. pamokų;
* pokalbiuose su Metodine taryba, vadovais, tėvais metu akcentuotas mokyklos atvirumas edukacinėms naujovėms, daugelio mokytojų noras tobulėti, siekti profesinės ūgties. Mokytojai, grįžę iš seminarų, dalijasi su kolegomis įgytomis žiniomis, gerąja pedagoginio darbo patirtimi, veda integruotas pamokas (daugiau žr. 4.2 ir 4.3 ataskaitos dalyse „3.8. Nuolatinis profesinis tobulėjimas“);
* iš pokalbių su mokytojais ir dokumentų analizės (atvirų pamokų grafikas ir pamokų stebėjimo formos) paaiškėjo, kad 2021–2022 m. m. kolegialiai buvo stebėta 30 pamokų tema „Diferencijavimas ir individualizavimas pamokoje“. Pamokos aptartos mokytojų susirinkime, įvardinant stipriuosius ir tobulintinus pamokų aspektus, turinčius įtakos mokinių pažangai, taip sudarant sąlygas pamokų kokybės gerėjimui.

Išanalizavę turimus duomenis vertintojai daro išvadą, kad kolegialus mokymasis yra potencialus, atitinka MVTP detalizuotą problematiką ir padeda siekti suplanuotų veiklų tvarumo. |
| 3.7. Kompetencija, 4 lygis | Kompetencija, o kartu ir pozityvus profesionalumas, įgyvendinant MVTP, yra veiksmingi:* mokytojai gerbia mokinius, laikosi pedagogo etikos, taiko mokymuose įgytas žinias. Vertinimo metu stebėtose pamokose vyravo pozityvus nusiteikimas mokinių atžvilgiu, susitarimai dėl darbo drausmės ir tvarkos, nei vienoje pamokoje nefiksuotas destruktyvus mokinių elgesys;
* mokytojai išmano savo darbo sritį, tobulina savo gebėjimus. Apibendrinti stebėtų pamokų vertinimai rodo pamokų vertinimo vidurkius: šiuolaikiškos pamokos vidurkis – 3,84, pamokų, kuriose buvo bandoma dirbti šiuolaikiškai, vidurkis – 2,93 ir tradicinių pamokų vidurkis – 2,60;
* pokalbiuose su Mokyklos taryba, tėvais buvo teigiama, kad mokytojai yra savo srities profesionalai, nuolat tobulėja, komunikuoja su tėvais, padeda mokiniams siekti gerų rezultatų. Gerą mokinių paruošimą rodo ir kasmet didėjantis mokinių skaičius mokykloje (atvyksta mokytis ir iš kitų mokyklų), aukšti NMPP rezultatai (daugiau žr. 4.1 ataskaitos dalyje 1.1. „Rezultatyvumas“);
* pozityvus profesionalumas, kaip stiprusis pamokos aspektas, vertintojų įvardintas 6 (18,75 proc.) pamokose ir nei vienoje kaip tobulintinas. Šiose pamokose išradingai įtraukiami visi mokiniai į veiklas sudarant galimybę patirti sėkmę: 7b kl., 9 kl. IT, 7a kl. matematikos, 5a kl. lietuvių kalbos ir literatūros ir 8 kl. anglų kalbos pamokose;
* KK projekto lėšos tinkamai panaudotos mokytojų kvalifikacijai kelti, pagilinti turimoms arba įgyti naujoms kompetencijoms (daugiau žr. 4.2 ir 4.3 ataskaitos dalyse „3.8. Nuolatinis profesinis tobulėjimas“).

Vertintojai daro išvadą, kad mokytojų pozityvus profesionalumas, siekiant MVTP numatytų tikslų (ugdymo turinio diferencijavimo ir individualizavimo pasitelkiant IT), daro reikšmingą įtaką mokinių motyvacijai, asmeninei pažangai ir bendrųjų kompetencijų ugdymui. |
| *Stiprieji mokyklos veiklos aspektai* | Mokytojai domisi naujovėmis ir siekia dirbti kuo geriau(*3.7. Pozityvus profesionalumas, 4 lygis*). |
| *Tobulintini mokyklos veiklos aspektai*  |  |

**5. REKOMENDACIJOS DĖL MOKYKLOS PAŽANGOS KRYPTINGUMO IR VEIKLOS TVARUMO UŽTIKRINIMO**

Siekiant užtikrinti pažangos kryptingumą ir veiklos tvarumą, mokyklai rekomenduojama:

1. Siekiant tinkamai ir nuosekliai įgyvendinti suplanuotas tobulinimo veiklas mokinių ugdymosi pasiekimams gerinti, rekomenduojama stiprinti mokinių pažangos ir pasiekimų vertinimą pamokoje: su mokiniais aptarti mokymosi uždavinius, vertinimo / sėkmės kriterijus, įsitikinti, kad mokiniai suprato, kokias veiklas ir kaip jas turi atlikti, kaip turi atrodyti gerai atliktas darbas, taikyti įvairias vertinimo strategijas, mokyti stebėti savo pažangą.
2. Siekiant pagerinti mokinių pasiekimus ir pažangą bei sėkmingai tęsti KK projekto veiklas, rekomenduojama pamokoje sudaryti sąlygas mokiniams nusimatyti asmeninį siekiamą rezultatą, sugrįžti prie jo pamokos pabaigoje ir pasimatuoti asmeninę pažangą bei įsitraukti į mokymosi proceso refleksiją.